SKRIFTLIG FORESPØRGSEL P-2659/99

af Othmar Karas (PPE-DE) til Kommissionen

(22. december 1999)

Om: Indvirkningerne på jagten som følge af nationalparken Hohe Tauern's opførelse på Natura 2000-listen

Nationalparken Hohe Tauern i Østrig er opført på Natura 2000-listen over særlige bevaringsområder. I Natura 2000 Newsletter, nr. 5 ( februar 1998), gør det ansvarlige generaldirektorat XI udtrykkelig klart, at direktivet ikke a priori forbyder jagt i de opførte områder. I denne sammenhæng beder jeg derfor Kommissionen om at besvare følgende spørgsmål:

Er det rigtigt, at bestemmelserne i direktiv 92/43/EØF(1) om bevaring af naturtyper samt vilde dyr og planter ikke indebærer nogen begrænsning af jagten i nationalparken Hohe Tauern? Jagten har i dette område altid bidraget afgørende til beskyttelse af arter og biotoper og skal fortsætte hermed i samme omfang. Mener Kommissionen, at jagt bør fortolkes som en af de forstyrrende faktorer, der på grund af deres væsentlige negative indvirkninger på miljøet er forbudt i henhold til direktivet?

Med henblik på anvendelse og fortolkning af ovennævnte direktivs artikel 6 har Kommissionen udarbejdet retningslinjer for medlemsstaterne. Hvorfor er disse retningslinjer, der har været genstand for drøftelser i løbet af det sidste halve år, endnu ikke blevet forelagt Europa-Parlamentet til vurdering og udtalelse? Indeholder disse retningslinjer en klar stipulering vedrørende jagt i de områder, der er opført på Natura 2000-listen?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(17. januar 2000)

Formålet med at opføre bestemte områder på Natura 2000-listen er ikke at begrænse menneskelige aktiviteter (f.eks. jagt). Der lægges derimod vægt på at sikre, at menneskelige aktiviteter er bæredygtige og ikke skader bevaringsværdig natur. Det påhviler medlemsstaterne at træffe passende foranstaltninger for at undgå forringelse af naturtyperne og levestederne for arterne i en Natura 2000-lokalitet samt forstyrrelser af de arter, for hvilke området er udpeget, jf. bestemmelserne i artikel 6, stk. 2, i direktiv 92/43/EØF af 21. maj 1992 om bevaring af naturtyper samt vilde dyr og planter (habitatdirektivet). Disse bestemmelser vedrører både de områder, der skal udpeges i henhold til habitatdirektivet, og de områder, der er udpeget i henhold til direktiv 79/409/EØF af 2. april 1979 om beskyttelse af vilde fugle(1) (fugledirektivet).

Der er således ingen fast praksis med hensyn til spørgsmålet om jagt inden for Natura 2000. Der må tages stilling fra sag til sag. Spørgsmålet om, hvorvidt der bør indføres begrænsninger for jagten i nationalparken Hohe Tauern, må afgøres af de østrigske myndigheder.

I habitatdirektivet nævnes forvaltningsplaner, som enten er udarbejdet specielt med henblik på Natura 2000-områder eller er integreret i andre udviklingsplaner, som et værdifuldt redskab til at behandle de forskellige spørgsmål vedrørende sådanne områder (f. eks. spørgsmålet om jagt).

Kommissionen er i øjeblikket ved at udarbejde retningslinjer for anvendelsen af artikel 6 i habitatdirektivet i samarbejde med medlemsstaternes myndigheder. Hovedformålet er at foreslå en retlig fortolkning af termer og begreber, som er anvendt i denne artikel. Disse retningslinjer afspejler kun Kommissionens synspunkter og er således ikke bindende. De vil blive stillet til rådighed for alle berørte parter, så snart det foreligger.

(1) EFT L 103 af 25.4.1979.